คลังถกด่วนเก็บภาษีชินคอร์ป
คลังหารือเก็บภาษีหุ้นชินคอร์ป ก่อนคดีหมดอายุความวันที่ 31 มี.ค.นี้
7 มี.ค. 2560

คลังหารือเก็บภาษีหุ้นชินคอร์ป ก่อนคดีหมดอายุความวันที่ 31 มี.ค.นี้แหล่งข่าวจากกระทรวงการคลัง เปิดเผยว่า ในวันนี้จะมีการประชุม คณะกรรมการวินิจฉัยภาษีอากร โดยจะมีการพิจารณาแนวทางประเมินเรียกเก็บภาษีเงินได้จากนายทักษิณ ชินวัตร อดีตนายกรัฐมนตรี จากกรณีการขายหุ้น บริษัท ชินคอร์ปอเรชั่น (SHIN) ปัจจุบันได้เปลี่ยนชื่อเป็น บริษัท อินทัช (INTUCH) ให้แก่บริษัท เทมาเส็ก โฮลดิ้งส์ (พีทีอี) ผ่านบริษัท ซีดาร์ โฮลดิ้งส์ รวมเป็นเงินกว่า 7.3 หมื่นล้านบาท เบื้องต้นคาดว่าจะมีมูลค่าภาษี ราว 1.6 หมื่นล้านบาท ก่อนที่จะสิ้นสุดอายุความในวันที่ 31 มี.ค. 2560ทั้งนี้ สืบเนื่องจากคำพิพากษาศาลฎีกาแผนกคดีอาญาของผู้ดำรงตำแหน่งทางการเมืองเมื่อปี 2553 มีคำสั่งให้ยึดทรัพย์นายทักษิณ 4.6 หมื่นล้านบาท จากการขายหุ้นชินคอร์ป และเมื่อมีการขายหุ้น เจ้าพนักงานประเมินภาษีจึงต้องแจ้งประเมินภาษีเงินได้อย่างไรก็ดี ก่อนหน้านี้สำนักงานการตรวจเงินแผ่นดิน (สตง.) เคยมี ข้อเสนอให้เรียกเก็บภาษีจากบุตรชายและบุตรสาวของนายทักษิณ แต่ไม่สามารถดำเนินการได้ เพราะนายทักษิณเป็นผู้มีรายได้จากการขายหุ้น ขณะที่ รมว.คลัง เคยมีหนังสือถึง สตง.ว่า คำพิพากษาศาลฎีกาฯ ให้ยึดทรัพย์ นายทักษิณจากมูลค่าหุ้นส่วนเกินที่ เพิ่มขึ้นจากวันที่นายทักษิณรับตำแหน่งนายกรัฐมนตรีทั้งหมดมาเป็นของรัฐ"เมื่อเป็นเช่นนี้ตามหลักกฎหมาย เท่ากับนายทักษิณไม่มีรายได้ดังกล่าวเกิดขึ้นจึงไม่สามารถจัดเก็บภาษีได้ ดังนั้นจึงต้องพิจารณาแนวทางที่จะต้องดำเนินการในกรณีดังกล่าวว่าจะเรียกเก็บภาษีอย่างไร" แหล่งข่าวเปิดเผยนายพิศิษฐ์ ลีลาวชิโรภาส ผู้ว่าการ สตง. ระบุว่า อายุความในการประเมินภาษีของนายทักษิณกำลังจะหมดใน วันที่ 31 มี.ค. 2560  ซึ่ง สตง.จะทำหนังสือถึงกรมสรรพากรในเร็วๆ นี้ ให้เร่งรัดจัดเก็บภาษีให้เรียบร้อยก่อนที่จะหมดอายุความ